P9_TA(2021)0366

Правата на ЛГБТИК в ЕС

Резолюция на Европейския парламент от 14 септември 2021 г. относно правата на ЛГБТИК в ЕС (2021/2679(RSP))

(2022/C 117/01)

Европейският парламент,

— като взе предвид Договора за Европейския съюз (ДЕС), и по-специално членове 2 и 3 от него, и Договора за функционирането на Европейския съюз (ДФЕС), и по-специално членове 8, 10, 18 и 21 от него,

— като взе предвид Хартата на основните права на Европейския съюз (Хартата), и по-специално членове 7, 9, 21, 24, параграф 2, член 24, параграф 3 и член 45 от нея,

— като взе предвид Европейската конвенция за правата на човека, и по-специално член 8 относно правото на зачитане на личния и семейния живот, член 14 и Протокол № 12 относно забраната на дискриминацията,

— като взе предвид Всеобщата декларация за правата на човека,

— като взе предвид Европейската социална харта, подписана в Торино на 18 октомври 1961 г.,

— като взе предвид Конвенцията на ООН за правата на детето,

— като взе предвид Резолюция 2239 (2018 г.) на Парламентарната асамблея на Съвета на Европа от 10 октомври 2018 г. относно личния и семейния живот: постигане на равенство, независимо от сексуалната ориентация (1),

— като взе предвид Резолюция 2048 (2015 г.) на Парламентарната асамблея на Съвета на Европа от 22 април 2015 г. относно дискриминацията срещу трансполовите лица в Европа (2),

— като взе предвид Директива 2004/38/EO на Европейския парламент и на Съвета от 29 април 2004 г. относно правото на граждани на Съюза и на членове на техните семейства да се движат и да пребивават свободно на територията на държавите членки, за изменение на Регламент (ЕИО) № 1612/68 и отменяща Директиви 64/221/ЕИО, 68/360/ЕИО, 72/194/ЕИО, 73/148/ЕИО, 75/34/ЕИО, 75/35/ЕИО, 90/364/ЕИО, 90/365/ЕИО и 93/96/ЕИО (3),

— като взе предвид съобщението на Комисията от 12 ноември 2020 г., озаглавено: „Съюз на равенство: Стратегия за равнопоставеност на ЛГБТИК за 2020 — 2025 г.“ (COM(2020)0698),

— като взе предвид Директива 2000/78/ЕО на Съвета от 27 ноември 2000 г. за създаване на основна рамка за равно третиране в областта на заетостта и професиите (4),

— като взе предвид своята резолюция от 11 март 2021 г. относно обявяването на ЕС за зона на свобода за ЛГБТИК лицата (5),

— като взе предвид своята резолюция от 18 декември 2019 г. относно публичната дискриминация и словото на омразата по отношение на ЛГБТИ лица, включително зони, забранени за ЛГБТИ лица (6),

— като взе предвид своята резолюция от 14 февруари 2019 г. относно бъдещето на списъка на дейностите за лицата ЛГБТИ (2019 — 2024 г.) (7),

— като взе предвид своята резолюция от 17 септември 2020 г. относно предложението за решение на Съвета относно констатирането на очевиден риск от тежко нарушение на принципите на правовата държава от страна на Република Полша (8),

— като взе предвид решението на Съда на Европейския съюз от 5 юни 2018 г. по дело Relu Adrian Coman и други срещу Inspectoratul General pentru Imigrări и Ministerul Afacerilor Interne (9), неговото решение от 23 април 2020 г. по дело NH срещу Associazione Avvocatura per i diritti LGBTI — Rete Lenford (10), както и становището на генералния адвокат г-жа Кокот, постановено на 15 април 2021 г. по дело В.М.А. срещу Столична община, район „Панчарево“ (11),

— като взе предвид решенията по делата Maruko, Römer, и Hay на Съда на Европейския съюз (12) и решението по делото Taddeucci и McCall на Европейския съд по правата на човека (ЕСПЧ) (13),

— като взе предвид член 227, параграф 2 от своя Правилник за дейността,

А. като има предвид, че правата на лесбийките, гейовете, бисексуалните, трансполовите и интерсексуалните лица и куиър лицата (ЛГБТИК лица) са права на човека;

Б. като има предвид, че комисията по петиции е получила няколко петиции, в които се изразява загриженост относно дискриминацията, с която в ЕС се сблъскват ЛГБТИК лицата като цяло, и по-специално двойките от един и същи пол и т.нар. семейства на дъгата;

В. като има предвид, че в тези петиции се призовава, от една страна, да се гарантира, че „семействата на дъгата“ разполагат със същите семейни права като семействата от различни полове и техните деца във всички държави членки, и по-специално правото на свободно движение в рамките на ЕС и взаимното признаване на техните отношения и на родителските им права, а от друга страна да се предприемат мерки срещу Полша за нарушаване на принципите на недискриминация, равенство и свобода на изразяване на мнение, включително във връзка с „регионалните харти на правата на семейството“ и резолюциите, обявяващи, че в дадени общини и региони не се допуска „идеологията на ЛГБТИ“ (т.нар. „зони, забранени за ЛГБТИ лица“);

Г. като има предвид, че на 22 март 2021 г. комисията по петиции проведе семинар относно правата на ЛГБТИ+ в ЕС, по време на който беше представено проучването, възложено на Тематичния отдел по граждански права и конституционни въпроси на Европейския парламент от името на комисията, относно „Пречки пред свободното движение на семействата на дъгата в ЕС“;

Д. като има предвид, че в горепосоченото проучване се стига до заключението, че през 2021 г. „семействата на дъгата“ все още са изправени пред сериозни пречки пред свободата си на движение в ЕС, което има неблагоприятни последици за интересите на техните деца, и че институциите на ЕС, упражнявайки компетентността на ЕС по отношение на свободното движение на гражданите на ЕС и членовете на техните семейства, биха могли да предприемат действия за премахване на тези пречки; като има предвид, че трансполовите родители, чиито документи за самоличност не се признават след преминаване на границата, могат да загубят всички правни връзки с децата си, което сериозно засяга висшите интереси на децата;

Е. като има предвид, че съгласно член 21 от ДФЕС „всеки гражданин на Съюза има право свободно да се движи и да пребивава в рамките на територията на държавите членки“;

Ж. като има предвид, че Европейският съюз трябва да се бори със социалното изключване и дискриминацията;

З. като има предвид, че правото на равно третиране и на недискриминация е основно право, заложено в Договорите и в Хартата, и следва да бъде зачитано в пълна степен; като има предвид, че равенството и защитата на малцинствата са сред ценностите на ЕС, заложени в член 2 от ДЕС, които ЕС развива чрез инициативите и действията в рамките на Съюза на равенство;

И. като има предвид, че през септември 2020 г. в речта си за състоянието на Съюза председателят на Комисията г-жа Урсула фон дер Лайен подчерта, че ако „сте родител в една страна, Вие сте родител във всяка страна“, като изтъкна необходимостта от взаимно признаване на семейните отношения в ЕС;

Й. като има предвид, че всички държави членки са поели задължения и отговорности съгласно международното право и Договорите на ЕС да зачитат, гарантират, защитават и осигуряват упражняването на основните права;

К. като има предвид, че въпреки че в ЕС е постигнат напредък по отношение на брака и гражданските съюзи, правата на ЛГБТИК лицата да осиновяват и защитата в законодателството от дискриминация, словото на омразата и престъпленията от омраза, същевременно се наблюдава и известно връщане назад, например враждебна реторика от страна на политици на изборни длъжности, рязко увеличаване на хомофобското и трансфобското насилие и обявяване на т.нар. „зони, забранени за ЛГБТИ лица“;

Л. като има предвид, че ЛГБТИК лицата продължават да бъдат обект на дискриминация и насилие в Европа; като има предвид, че Rainbow Europe 2021 — публикацията за настоящата година на годишния инструмент на организацията ILGA-Europe за сравнителен анализ, разкрива наличието на широко разпространена и почти пълна стагнация по отношение на правата на човека на ЛГБТИК лицата, по-специално по отношение на признаването на семейното законодателство в цяла Европа, както и че тази година не е имало нито една законодателна или политическа промяна, която да има положително отражение върху ЛГБТИК лицата;

М. като има предвид, че в едно свое проучване от 2019 г. Агенцията на Европейския съюз за основните права установи, че дискриминацията, основана на сексуалната ориентация, половата идентичност, изразяването на половата принадлежност и половите белези, се среща все по-често в ЕС;

Н. като има предвид, че ЛГБТИК лицата все още се сблъскват с дискриминация в някои държави членки по отношение на социалната закрила, социалната сигурност, здравеопазването, образованието, достъпа до стоки и други услуги, които са на разположение на обществеността, включително жилищното настаняване, и предоставянето на такива стоки и услуги; като има предвид, че хоризонталната директива относно недискриминацията, която би могла частично да коригира този пропуск по отношение на защитата извън рамките на заетостта, продължава да бъде блокирана в Съвета вече над 10 години;

О. като има предвид, че не всички държави — членки на ЕС, осигуряват правна защита за ЛГБТИК лицата срещу дискриминация;

П. като има предвид, че не съществуват правила на ЕС относно признаването между държавите членки на съдебни решения относно родителските права и че няма разпоредби на ЕС, които да са насочени към разрешаване на конфликти в това отношение; като има предвид, че някои държави членки не признават браковете на лица от един и същи пол, сключени в друга държава членка, за цели на националното законодателство, различни от разрешенията за пребиваване; като има предвид, че изглежда, че някои държави членки, които позволяват на еднополовите двойки да сключват брак, не желаят да признаят еднополовите регистрирани партньори от други държави членки; като има предвид, че в някои държави членки еднополовите двойки с деца могат да бъдат лишени от правно признание на споделените им родителски права по отношение на техните деца (14); като има предвид, че на трансполовите родители често се отказва признаване на предпочитания от тях пол при преминаването на границите, което води до това, че граничните органи не ги признават като родители на собствените им деца;

1. приветства първата по рода си стратегия за равнопоставеност на ЛГБТИК за 2020 — 2025 г., приета от Европейската комисия на 12 ноември 2020 г. (COM(2020)0698), която включва като ключови действия законодателна инициатива, чиято цел е да се осигури защита на правата на „семействата на дъгата“, и актуализиране на насоките от 2009 г. относно свободното движение в срок до 2022 г.;

2. изразява дълбоката си загриженост относно дискриминацията, на която са подложени „семействата на дъгата“ и техните деца в ЕС, и факта, че те са лишени от правата си въз основа на сексуалната ориентация, половата идентичност или половите белези на родителите или партньорите; призовава Комисията и държавите членки да преодолеят тази дискриминация и да премахнат пречките, пред които са изправени тези лица при упражняването на основното право на свободно движение в рамките на ЕС;

3. подчертава необходимостта да се работи за пълноценното упражняване на основните права от ЛГБТИК лицата във всички държави — членки на ЕС, и припомня, че съответно институциите на ЕС и държавите членки имат задължението да ги подкрепят и защитават в съответствие с Договорите и Хартата, както и в съответствие с международното право;

4. настоява, че ЕС трябва да възприеме общ подход към признаването на браковете и съжителствата между лица от един и същи пол; призовава държавите членки по-специално да въведат съответното законодателство, за да гарантират пълно зачитане на правото на личен и семеен живот без дискриминация и свободно движение на всички семейства, включително мерки за улесняване на признаването на предпочитания от трансполовите родители пол;

5. припомня, че правото на ЕС има предимство пред всеки вид национално право, включително пред противоречащите си конституционни разпоредби, и че следователно държавите членки не могат да се позовават на каквато и да било конституционна забрана на еднополовите бракове или конституционна защита на „морала“ или „обществения ред“, за да възпрепятстват основното право на свободно движение на лицата в рамките на ЕС в нарушение на правата на „семействата на дъгата“, които се преместват на тяхната територия;

6. осъжда най-категорично факта, че предложението за директива на Съвета за прилагане на принципа на равно третиране на лицата без оглед на религиозна принадлежност или убеждения, увреждане, възраст или сексуална ориентация ( 15 ) , публикувано на 2 юли 2008 г., все още не е прието; призовава Съвета да одобри това предложение; подчертава, че блокирането на това предложение изпраща погрешно послание от страна на институциите на ЕС, а именно че те си затварят очите пред сериозната дискриминация в държавите — членки на ЕС, и съответно допускат тя да продължи да съществува;

7. призовава Комисията да гарантира, че всички държави — членки на ЕС, зачитат правната последователност по отношение на семейните връзки на членовете на „семействата на дъгата“, които се преместват на тяхна територия от друга държава членка, най-малкото във всички ситуации, в които това се изисква съгласно Европейската конвенция за правата на човека;

8. призовава Комисията да предложи законодателство, което да изисква от всички държави членки да признават за целите на националното право пълнолетните лица, посочени в удостоверение за раждане, издадено в друга държава членка, като законни родители на детето независимо от признатия от закона пол или гражданското състояние на пълнолетните лица и да изисква от всички държави членки да признават за целите на националното право браковете или регистрираните съжителства, сключени в друга държава членка, във всички ситуации, в които съпрузите или регистрираните партньори биха имали право на равно третиране съгласно съдебната практика на Европейския съд по правата на човека; подчертава значението на признаването на удостоверенията за раждане във всички държави членки независимо от пола на родителите, тъй като това ще гарантира, че децата не се оказват без гражданство, когато се преместват в друга държава членка;

9. подкрепя ангажимента на Комисията да предложи законодателна инициатива с цел разширяване на списъка на ЕС на областите на престъпност, така че сред тях да се включат престъпленията от омраза и словото на омразата, включително когато те са насочени срещу ЛГБТИК лицата, и подкрепя предложението относно взаимното признаване на родителството и възможните мерки в подкрепа на взаимното признаване между държавите членки на съжителството на еднополови двойки; призовава държавите, на които предстои да поемат председателството на Съвета, да определят тези въпроси като приоритетни в своите програми;

10. призовава Комисията да предприеме конкретни мерки за гарантиране на свободата на движение за всички семейства, включително за „семействата на дъгата“, в съответствие с решението по делото Coman и Hamilton ( 16 ) , в което се посочва, че терминът „съпруг/съпруга“, използван в Директивата за свободното движение, се прилага и за партньорите от един и същи пол; отправя искане към Комисията да проучи дали държавите членки спазват решението по делото Coman и Hamilton и да предприеме действия за принудително изпълнение съгласно член 258 от ДФЕС срещу тези, които не спазват това решение; призовава Комисията да предприеме действия за принудително изпълнение срещу Румъния във връзка с продължаващото неспазване на това решение и липсата на правни средства за защита, които са принудили ищеца да се обърне за правна защита към Европейския съд по правата на човека;

11. отправя искане към Комисията да включи в предстоящите си насоки относно свободното движение пояснение, за да се гарантира, че Директива 2000/78/ЕО се тълкува в светлината на решенията на Съда на ЕС по делата Maruko, Römer и Hay и на решението на Европейския съд по правата на човека по делото Taddeucci и McCall, като изисква от държавите членки да забранят всякаква дискриминация срещу еднополовите двойки в областта на заетостта, професионалното обучение или всяка друга област в материалния обхват на директивата;

12. призовава Комисията да внесе предложение за преразглеждане на член 2, параграф 2, буква б) от Директива 2004/38/ЕО, по-специално за премахване на условието „ако законодателството на приемащата държава членка третира регистрираното съжителство като равносилно на брак“, за да се спази член 21 от Хартата;

13. призовава Комисията в предстоящите си насоки относно свободното движение, чиято цел е да се гарантира правилното прилагане на законодателството за свободното движение, да призове настоятелно държавите членки последователно да прилагат Директива 2004/38/ЕО без дискриминация между лицата, ползващи се от разпоредбите на директивата, като например двойки от различни полове и двойки от един и същи пол, да поясни, че всяко позоваване на „партньор“, „родител“, „дете“, „пряк наследник“ или „пряк роднина по възходяща линия“ следва да включва „семействата на дъгата“, да гарантира, че когато упражняват правото си на свободно движение в ЕС, те се ползват със същите права на събиране на семейството съгласно законодателството на ЕС като семействата, създадени от двойки от различни полове, и да осигури, че оценката на личните обстоятелства на двойката, извършвана от държавите членки с цел „улесняване“ на допускането на нерегистрирания партньор на гражданина на Съюза на тяхната територия, е лишена от дискриминация, основана на сексуалната ориентация;

14. изисква от Комисията да предприеме мерки по отношение на дискриминацията, на която е подложена общността на ЛГБТИК в Полша и Унгария, за да прикани настоятелно държавите членки да прилагат правилно и да спазват законодателството на ЕС по този въпрос; призовава Съвета да възобнови обсъжданията относно производствата срещу Полша и Унгария, образувани съгласно член 7 от ДЕС, включително във връзка с правата на ЛГБТИК; припомня своята позиция от 17 септември 2020 г. и призовава Комисията да използва в пълна степен инструментите, с които разполага, по отношение на очевидния риск от тежко нарушение от страна на Полша и Унгария на ценностите, на които се основава Съюзът, по-специално ускорените производства за установяване на неизпълнение на задължения и молбите за постановяване на временни мерки пред Съда на ЕС, както и бюджетните инструменти; призовава Комисията да продължи да информира редовно Парламента и да го включва активно в този процес;

15. възлага на своя председател да предаде настоящата резолюция на Съвета, на Комисията, както и на правителствата и парламентите на държавите членки.

(1) Резолюция 2239 (2018 г.) на Парламентарната асамблея на Съвета на Европа.

(2) Резолюция 2048 (2015 г.) на Парламентарната асамблея на Съвета на Европа.

(3) ОВ L 158, 30.4.2004 г., стp. 77.

(4) ОВ L 303, 2.12.2000 г., стр. 16.

(5) Приети текстове, P9_TA(2021)0089.

(6) ОВ C 255, 29.6.2021 г., стр. 7.

(7) ОВ C 449, 23.12.2020 г., стр. 146.

(8) Приети текстове, P9_TA(2020)0225.

(9) Дело C-673/16, Coman, EU:C:218:385.

(10) Дело C-507/18, NH, EU:C:2020:289.

(11) Дело C-490/20, B.M.A., EU:C:2021:296.

(12) Дело C-267/06, Maruko, EU:C:2008:179; Дело C-147/08, Römer, EU:C:2011:286; Дело C-267/12, Hay, EU:C:2013:823.

(13) ЕСПЧ, Taddeucci и McCall срещу Италия, № 51361/09.

(14) „Obstacles to the Free Movement of Rainbow Families in the EU“ („Пречки пред свободното движение на семействата на дъгата в ЕС“) — проучване, възложено от Тематичния отдел по граждански права и конституционни въпроси на Европейския парламент по искане на комисията по петиции, 2021 г. Obstacles to the Free Movement of Rainbow Families in the EU (europa.eu).

(15) COM(2008)0426.

(16) Решение от 5 юни 2018 г., Coman, C-673/16, EU:C:2018:385.